CELEX: 32016D1189
Language: da
Date: 2016-07-19 00:00:00
Title: Kommissionens gennemførelsesafgørelse (EU) 2016/1189 af 19. juli 2016 om tilladelse til markedsføring af UV-behandlet mælk som et nyt levnedsmiddel i henhold til Europa-Parlamentets og Rådets forordning (EF) nr. 258/97 (meddelt under nummer C(2016) 4565)

21.7.2016   
            
            
               DA
            
            
               Den Europæiske Unions Tidende
            
            
               L 196/50
            
         KOMMISSIONENS GENNEMFØRELSESAFGØRELSE (EU) 2016/1189
   af 19. juli 2016
   om tilladelse til markedsføring af UV-behandlet mælk som et nyt levnedsmiddel i henhold til Europa-Parlamentets og Rådets forordning (EF) nr. 258/97
   
      
         (meddelt under nummer C(2016) 4565)
      
   
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
   ud fra følgende betragtninger:
   
               (1)
            
            
               Den 26. september 2012 indgav virksomheden Dairy Crest Ltd en ansøgning til de kompetente myndigheder i Irland om tilladelse til at markedsføre UV-behandlet mælk som et nyt levnedsmiddel, jf. artikel 1, stk. 2, litra f), i forordning (EF) nr. 258/97.
            
         
               (2)
            
            
               Den 10. januar 2013 afgav det kompetente irske fødevarevurderingsorgan den første vurderingsrapport. I rapporten konkluderedes det, at UV-behandlet mælk opfylder kriterierne for nye levnedsmidler i artikel 3, stk. 1, i forordning (EF) nr. 258/97.
            
         
               (3)
            
            
               Den 16. januar 2013 fremsendte Kommissionen den første vurderingsrapport til de øvrige medlemsstater.
            
         
               (4)
            
            
               Inden for det tidsrum på 60 dage, der er fastsat i artikel 6, stk. 4, første afsnit, i forordning (EF) nr. 258/97, blev der fremsat begrundede indsigelser.
            
         
               (5)
            
            
               Den 9. februar 2015 anmodede Kommissionen Den Europæiske Fødevaresikkerhedsautoritet (EFSA) om at foretage en yderligere vurdering af UV-behandlet mælk som et nyt levnedsmiddel i henhold til forordning (EF) nr. 258/97.
            
         
               (6)
            
            
               Den 10. december 2015 konkluderede EFSA i sin videnskabelige udtalelse om sikkerheden ved UV-behandlet mælk som et nyt levnedsmiddel (2), at UV-behandlet mælk er sikkert under de påtænkte anvendelsesbetingelser.
            
         
               (7)
            
            
               Udtalelsen er tilstrækkeligt grundlag for at fastslå, at UV-behandlet mælk som et nyt levnedsmiddel opfylder kriterierne i artikel 3, stk. 1, i forordning (EF) nr. 258/97.
            
         
               (8)
            
            
               UV-behandlingen af pasteuriseret mælk resulterer i en forøgelse af mælkens vitamin D-indhold. Europa-Parlamentets og Rådets forordning (EU) nr. 1169/2011 (3) specificerer, hvad der forstås ved en betydelig mængde, når det gælder vitaminer og mineraler. Det er derfor vigtigt at oplyse forbrugeren tilstrækkeligt om forekomsten af vitamin D, som er fremstillet i produktet som et resultat af UV-behandling.
            
         
               (9)
            
            
               Ved Europa-Parlamentets og Rådets forordning (EF) nr. 1925/2006 (4) er der fastsat bestemmelser om tilsætning af vitaminer og mineraler samt visse andre stoffer til fødevarer. Det bør være tilladt at anvende UV-behandlet mælk, uden at kravene i disse retsforskrifter tilsidesættes.
            
         
               (10)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   UV-behandlet mælk, jf. bilag I til denne afgørelse, kan markedsføres i Unionen som et nyt levnedsmiddel til de angivne anvendelsesformål og under overholdelse af de maksimalgrænseværdier, der er fastsat i bilag II til denne afgørelse, uden at de særlige bestemmelser i forordning (EF) nr. 1925/2006 tilsidesættes.
   Artikel 2
   UV-behandlet mælk, som godkendes ved denne afgørelse, betegnes »UV-behandlet mælk« på mærkningen af fødevarerne.
   Hvis UV-behandlet mælk indeholder en mængde D-vitamin, der betragtes som betydelig i overensstemmelse med del A, punkt 2, i bilag XIII til Europa-Parlamentets og Rådets forordning (EU) nr. 1169/2011, skal betegnelsen på mærkningen ledsages af »indeholder vitamin D som et resultat af UV-behandling« eller »mælk indeholdende vitamin D som et resultat af UV-behandling«.
   Artikel 3
   Denne afgørelse er rettet til Dairy Crest Ltd, Claygate House, Littleworth Road, Esher, Surrey, KT10 9PN, Det Forenede Kongerige.
   
      Udfærdiget i Bruxelles, den 19. juli 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 43 af 14.2.1997, s. 1.
   
      (2)  EFSA Journal 2016: 14(1):4370.
   
      (3)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentet og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
   
      (4)  Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (EUT L 404 af 30.12.2006, s. 26).
   
      BILAG I
      SPECIFIKATION AF UV-BEHANDLET MÆLK
      
         Definition
      
      UV-behandlet mælk er komælk (sødmælk og letmælk), som behandles med ultraviolet (UV) stråling via turbulent strømning efter pasteurisering. Behandlingen af den pasteuriserede mælk med UV-stråling resulterer i en forøgelse af vitamin D3 (cholecalciferol)-koncentrationerne ved omdannelse af 7-dehydrocholesterol til vitamin D3.
      UV-stråling: en proces, hvor der foretages stråling med ultraviolet lys i bølgelængden 200-310 nm med et energiinput på 1 045 J/l.
      
         Vitamin D3:
      
      
                  Kemisk navn
               
               
                  (1S,3Z)-3-[(2E)-2-[(1R,3aS,7aR)-7a-methyl-1-[(2R)-6-methylheptan-2-yl]-2,3,3a,5,6,7-hexahydro-1H-inden-4-yliden]ethyliden]-4-methylidenecyclohexan-1-ol
               
            
                  Synonymer
               
               
                  Cholecalciferol
               
            
                  CAS-nr.
               
               
                  67-97-0
               
            
                  Molekylvægt
               
               
                  384,6377g/mol
               
            
         Indhold:
      
      
                  Vitamin D3 i det endelige produkt
               
               
                  Sødmælk (1): 0,5 — 3,2 μg/100 g (2)
                  
                  Letmælk (1): 0,1 — 1,5 μg/100 g (2)
                  
               
            
         (1)  Som defineret i Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
      
         (2)  HPLC.
   
   
      BILAG II
      GODKENDT ANVENDELSE AF UV-BEHANDLET MÆLK
      
                  Fødevarekategori
               
               
                  Vitamin D3-værdier
               
            
                  Pasteuriseret sødmælk (1)
                  
               
               
                  5-32 μg/kg for den brede befolkning med undtagelse af spædbørn
               
            
                  Pasteuriseret letmælk (1)
                  
               
               
                  1–15 μg/kg for den brede befolkning med undtagelse af spædbørn
               
            
         (1)  Forbruges i uforarbejdet stand.